О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 99. став 1. тачка 4. Устава Републике Србије („Службени гласник РС”, брoj 98/06), према коме Народна скупштина Републике Србије потврђује међународне уговоре када је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ

Разлози за потврђивање Споразума о зајму (Пројекат унапређења трговине и саобраћаја Западног Балкана уз примену вишефазног програмског приступа) између Републике Србије и Међународне банке за обнову и развој, који је потписан 7. маја 2019. године у Београду, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15 и 95/18) према којој Народна скупштина Републике Србије одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2019. годину („Службени гласник РС”, број 95/18) у члану 3.Б. предвиђено је задуживање код Међународне банке за обнову и развој – Пројекат регионалне трговине и транспортних олакшица до 40.000.000 УСД, што се односи на зајам који је био предмет преговора одржаних 21. и 22. јануара 2019. године, као и 14. марта 2019. године, у Канцеларији Светске банке у Београду.

Том приликом је утврђен коначан износ зајма изражен у евро противвредности, тако што је примењен курс евра према америчком долару (УСД 1,145:ЕУР 1) на дан 31. децембар 2018. године, односно на крају месеца који претходи месецу јануару 2019. године, у којем су преговори одржани, што износи 35.000.000 евра.

Зајам у износу од 35.000.000 евра који је Међународна банка за обнову и развој одобрила Републици Србији за Пројекат унапређења трговине и саобраћаја Западног Балкана уз примену вишефазног програмског приступа (у даљем тексу: Пројекат) има за циљ успостављање регионалне економске интеграције на територији Западног Балкана.

Оперативни циљ овакве врсте зајма за инвестиционо пројектно финансирање (Investment Project Financing-IPF) јесте продубљивање трговинских интеграција за Западни Балкан 6, као део стратегије раста засноване на повећању продуктивности (у даљм тексту: Програм). Овај циљ биће спроведен кроз вишефазни програмски приступ (Multiphase Programmatic Approach - MPA). Вишефазни програмски приступ је нови модалитет финансирања Банке који одговара дугорочним, великим или комплексаним ангажманима, као скуп мањих повезаних операција или фаза, у оквиру једног програма.

Програм се спроводи у две фазе, кoje ће бити имплементиране у периоду од 5 година по свакој фази. Земље обухваћене првом фазом Програма су Албанија, Северна Македонија и Србија.

Овај пројекат за Републику Србију представља, пре свега, регионални пројекат са циљем смањења трошкова трговине и повећањем ефикасности транспорта на Западном Балкану.

Пројекат обухвата четири компоненте:

I компонента: Олакшице за прекогранично кретања роба

Ова Компонента подразумева низ активности које имају за циљ олакшице за прекогранично кретање робе, и биће реализована кроз две поткомпоненте:

1. Усвајање и имплементацију система националног јединственог шалтера (National Single Window-NSW)

Пројекат ће пружити подршку за креирање, развој и спровођење решења „Националног једношалтерског система“ (NSW) и са тим повезане реформе и модернизацију царинских служби и других органа који управљају границом у циљу унапређења транспарентности и интегритета, смањења трансакционих трошкова трговине, унапређења координације између државних органа и смањења времена потребног за царињење робе.

2. Развој система за електронску размену података (Electronic Data Interchange - EDI) на 7 кључних железничких граничних прелаза

II компонента: Јачање ефикасности и предвидљивости саобраћаја

Ова компонента се односи на јачање ефикасности и предвидљивости саобраћаја кроз пружање подршке за израду паметног саобраћајног система путем набавке и инсталације опреме попут: (а) система за прикупљање података о току саобраћаја посредством индукционих калема уграђених у коловоз; (б) система за вагање у покрету; (ц) елемената за контролу висине возила која користе аутопутеве; (д) система за прикупљање података о временским условима дуж аутопутева и (е) система за откривање превоза опасног терета.

Такође, обухвата и пружање подршке за унапређење одређених пружних прелаза на железничкој мрежи у циљу побољшања безбедности и ефикасности сигнализације и интероперабилности као и развој система за обезбеђење поузданости, доступности, одрживости и безбедности (у даљем тексту: „РАМС“) ради квалитетнијег одржавања и веће безбедности железничке инфраструктуре.

III компонента: Унапређење приступа тржишту за трговину услугама и инвестиције

Ова компонента односи се на пружање подршке кроз техничку помоћ за имплементацију регулаторних и институционалних реформи ради усклађивања са обавезама специфичним за уговорне стране у складу са: (а) Додатним протоколом ЦЕФТА 6 и (б) Вишегодишњим Акционим планом за регионални економски простор на Западном Балкану (МАП). Средства за финансирање ове компоненте обезбеђена су из средстава Европске уније.

IV компонента:Подршка пројектној имплементацији

Ова компонента пружиће подршку јединицима за имплементацију и обезбедиће додатну техничку подршку, укључујући и подршку за координацију политика, оперативне трошкове и програм праћења и евалуације Пројекта. Такође, обухвата и неколико механизама за укључивање јавности, укључујући ту и: (а) партиципаторно планирање и доношење политика по питању структуре и имплементације националног јединственог шалтера; (б) годишњи дијалог интересних страна; и (в) *online* жалбени механизам у оквиру платформе јединственог шалтера.

Резултати који буду постигнути у оквиру ове четири компоненте Пројекта допринеће унапређењу токова трговине робом, услугама и инвестицијама унутар Западног Балкана 6 и са ЕУ, а последично и повећању интеграције и економског раста.

У складу са Закључком Владе 05 Број: 48-313/2019 од 18. јануара 2019. године, којим је утврђена Oснова за преговоре и одређен састав преговарачког тима (представници Министарства финансија, Управе царина, Министарства туризма, трговине и телекомуникација, Министарства привреде, Министарства пољопривреде, шумарства и водопривреде и Министарства грађевинарства, саобраћаја и инфраструктуре, као и представници акционарског друштва „Инфраструктура железнице Србије” и привредног друштва „Коридори Србије” д.о.о..), на преговорима вођеним 21. и 22. јануара 2019. године, као и 14. марта 2019. године, договорени су услови и начин коришћења зајма, план отплате, као и мере и активности које надлежне институције треба да предузму и спроведу ради испуњења циљева Пројекта.

Извештај са преговора прихваћен је Закључком Владе 05 Број: 48-2749/2019-1 од 21. марта 2019. године, којим је истовремено усвојен Нацрт споразума о зајму (Пројекат унапређења трговине и саобраћаја Западног Балкана уз примену вишефазног програмског приступа) између Републике Србије и Међународне банке Србије, који је потписан 7. маја 2019. године у Београду (потписник споразума у име Владе, као заступника Републике Србије, је Синиша Мали, министар финансија).

Резултати који буду постигнути у оквиру ове четири компоненте Пројекта допринеће унапређењу токова трговине робом, услугама и инвестицијама унутар Западног Балкана 6 и са ЕУ, а последично и повећању интеграције и економског раста.

Главни носилац Пројекта ће бити Министарство грађевинарства, саобраћа и инфраструктуре, које ће основати Јединицу за управљање пројектом, у чијој надлежности ће бити управљање пројектом, координација и имплементација, а подршку у области финансијског управљања и набавки ће пружити Централна фидуцијарна јединица (ЦФЈ), која је основана у Министарству финансија.

У складу са Општим условима Међународне банке за обнову и развој од 14. децембра 2018. године, договорени су следећи финансијски услови:

- износ задужења: 35.000.000 евра;

- повлачење зајма спроводиће се у складу са одредбама Споразума о зајму;

- рок доспећа: 12 година са укљученим периодом почека од 3 годинe, тако да је период отплате главнице зајма 9 година, а главница ће се отплаћивати у једнаким полугодишњим ратама, од којих прва доспева 15. мајa 2022. године, а последња 15. новембрa 2030. године;

- рок расположивости зајма: до 15. децембра 2025. године;

- приступна накнада: 0,25% на укупан износ зајма (87.500 евра), платиће се једнократно из средстава зајма. Обрачун провизије на неповучена средства почиње након истека периода од 60 дана након датума потписивања Споразума о зајму.

- накнада за неповучена средства: 0,25% на годишњем нивоу на неповучени износ главнице;

- каматна стопа: зајмопримац плаћа камату полугодишње (15. мајa и 15. новембра сваке године), за сваки каматни пeриод по Рeфeрeнтноj стопи за валуту заjма (шестомесечни ЕУРИБОР) увeћаној за фиксну маржу од 0,50%. Предвиђена је и могућност да зајмопримац у сваком моменту може затражити конверзију каматне стопе или марже из фиксну у варијабилну и обрнуто, ако се процени да је повољније са аспекта управљања јавним дугом.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Споразума о зајму (Пројекат унапређења трговине и саобраћаја Западног Балкана уз примену вишефазног програмског приступа) између Републике Србије и Међународне банке за обнову и развој, који је потписан 7. маја 2019. године у Београду, Република Србија (у даљем тексту: Споразум о зајму).

Одредба члана 2. Предлога закона садржи текст Споразума о зајму у оригиналу на енглеском језику и у преводу на српски језик.

Одредбом члана 3. Предлога закона уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разлози за доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12-пречишћен текст) произлазе из чињенице да је повлачење средстава по Споразуму о зајму, условљено ступањем на снагу закона о потврђивању Споразума о зајму.